Mahikeng weer ‘kalm’ ná dae van onlusteŉ Bus is aan die brand gesteek tydens ŉ betoging in Montshioa naby Mahikeng in Noordwes (18 April 2018). Foto: ANA Die Noordwes-polisie het Saterdag gesê die situasie in Mahikeng is weer kalm nadat onluste sedert Woensdag in die omgewing geseëvier het. Brig. Sabata Mokgwabone, provinsiale polisiewoordvoerder, het gesê buiten twee voorvalle deur die loop van Vrydagaand, is die situasie in die gebied weer “relatief kalm”. Hy het gesê in die eerste voorval is ŉ petrolbom teen die huis van ŉ verkeersbeampte gegooi wat geringe skade aangerig het. Niemand is tydens dié voorval beseer nie. In die twee voorval is ŉ petrolbom teen ŉ gebou gegooi wat aan die Mmabana-stigting behoort. Dit was egter onsuksesvol en het geen skade aangerig nie. ŉ Gedeelte van dieselfde gebou is Donderdag ook aan die brand gesteek. “In dié stadium, ten spyte van sigbare voorwerpe wat nog paaie versper, vloei die verkeer op die meeste paaie in die gebied en kan inwoners hul eindbestemmings bereik,” het Mokgwabone gesê. Volgens Mokgwabone is altesaam 23 verdagtes teen Vrydag op aanklag van openbare geweld in hegtenis geneem. Hulle sal na verwagting Maandag in die Mmabatho-landdroshof verskyn. Die polisie handhaaf ŉ hoë teenwoordigheid in die gebied om die situasie te monitor. Pres. Cyril Ramaphosa was Vrydagaand ure lank in samesprekings met die ANC-strukture in Noordwes in ŉ poging om ŉ oplossing te vind vir die voortslepende geweld in die provinsie. Ramaphosa het sy beleggingsveldtog in die Verenigde Koninkryk kortgeknip om dringend na Suid-Afrika terug te keer om aandag aan die situasie in Noordwes te gee. Hy het Vrydagmiddag in Mahikeng aangekom en laataand ná die geslote vergadering die media toegespreek. Inwoners in die stad en omliggende nedersettings het Woensdag begin betoog om onder meer te eis dat premier Supra Mahumapelo bedank. Die betogings gaan gepaard met geweld, plundering en die vernietiging van eiendom, en bedrywighede in Mahikeng is heeltemal tot stilstand gedwing. Ramaphosa het ná afloop van die vergadering gesê die party wil verdere samesprekings voer met rolspelers voordat ŉ besluit geneem word oor die kwessies wat aangevoer is. Die kwessies behels die toekoms van die premier, die stand van die regering en korrupsie. “Nadat ons na al die insette geluister het, het ons besluit om verder in gesprekke met verskeie mense, veral die inwoners, te tree,” het Ramaphosa gesê. “Die kwessies sal beslis in die regering bespreek word en ook met die regerende party in die provinsie.”